《观刘将军祃旗诗》
元代·刘崧

辛卯秋孟，吉维己酉。藩使来筠，以饬我纠。曰命尔枢，往禦群丑。

惟此群丑，善良是雠。于彼南恩，于此新州。𧏡出蜮没，群嚣以咻。

将军承命，陈鞠我旅。阅籍点行，颁令齐伍。荷戈百千，来集如雨。

谷旦之祃，庚戌令辰。赤日载熻，我服具陈。拥旃设次，坛壝则神。

有畟者戈，氂毛蓬蓬。缭以绵蕝，屹其在中。兵刃旁合，杂沓其锋。

将军升坛，笳鼓三奏。尔士尔卒，孰或敢后。肥牲大樽，工祝在侑。

指撝六丁，呼召五方。灵风飒然，我旆载扬。杀气成云，荫于中央。

斩鸡磔牲，沥酒以血。将军灌彻，大啖雄啜。观者怆恻，行者忭悦。

我兵我旂，出于南门。长刀在佩，雕弓在鞬。群马振鸣，尘埃昼昏。

将军从容，衣不重甲。顾盼流威，匪玩匪狎。我勇方张，尔燕则洽。

于赫将军，幽并之豪。世镇南土，服于弓刀。岂恫而逸，惟贤斯劳。

昔戍封州，昔征漳境。先登破围，枭黠受领。藐焉西寇，曾足以骋。

何山无石，何海不波。山高海深，我行如何。蛮方既同，曷其还歌。

北瞻淮河，徭役棼泯。嗟嗟海隅，乃试其蠢。肆而殄之，天子所悯。

天子所悯，四方底绥。将军秉虔，是究是思。策勋有奇，视此颂诗。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。